**Beszámoló eisenstadti tanulmányokról**

4 hónapot töltöttem el az eisenstadti Fachhochschul-Burgenland GmbH-nál CEEPUS ösztöndíjnak köszönhetően. 2011. 02. 13-án érkeztem Eisenstadt-ba, a tanítás pedig másnap, 14-én vette kezdetét.

Az első héten az ismerkedésé volt a főszerep, számos ismerkedő és csapatépítő feladatot kaptunk. Főként csoportokban dolgoztunk, ami nagyon hasznos volt. Ugyanakkor ebben az időszakban csak a német nyelvre fókuszáló óráink voltak, ennek célja pedig az volt, hogy tanáraink felmérhessék nyelvtudásunkat és a megfelelő csoportba kerülhessünk az későbbiekben.

A 2010/2011-es tanév tavaszi szemeszterében az Incomings csoport cseh hallgatókból, horvátokból, lengyelekből, bolgárokból, magyarokból és egy finn hallgatóból állt össze, összesen 24-en voltunk.

A félév során nyolc kurzust látogattam. Úgy gondolom, hogy minden tárgy elég érdekesnek bizonyult. Példának okén különféle menedzsment technikák bemutatására épülő tárgyakat látogathattam - amiket rendkívül hasznosnak találok -, úgy mint a Kommunikáció kurzus, a motivációról szóló előadások vagy az interjúztatási technikákat bemutató órák. Kifejezetten sokat kellett csoportban dolgoznunk, tehát a team munkának hangsúlyos szerepe volt a félév során. Ezeken az órákon gyakran kellett prezentálnunk, egyénileg vagy pedig a csoporttal, amellyel együtt dolgoztunk, így a prezentációs technikák finomítására is sok figyelmet szenteltünk. Szintén egy tantárgy keretében foglalkozhattam az osztrák kultúra, politika és gazdaság kérdéseivel, így lehetőségem volt, hogy szomszédos országunkat az ő saját szem – és nézőpontjai alapján ismerjek meg. A burgenlandi kultúra sajátosságait is megismerhettük egy kurzus segítségével. Ezeknek az óráknak az alkalmával olyan helyekre látogattunk el, mint az Eszterházy kastély, a Landesmuseum, az Österreichischen Jüdischen Museum valamint az ORF tv csatorna burgenlandi állomása.

Az órákon kívül is számos programot szerveztek még nekünk vendéglátóink, az iskola számos kirándulást szervezett nekünk. Voltunk együtt Bécsben, a Neusiedler am See-nél, és Salzburgban is. Ezen kívül például Húsvét alkalmával minden náció bemutathatta saját ünnepi szokásait is.

Összességében azt gondolom, hogy ez az ösztöndíj rendkívül hasznos volt számomra. Természetesen nem csak azért, mert német nyelvtudásomat fejleszthettem, hanem azért is, mert menedzsment tanulmányaimhoz szorosan kötődtek a kint felvett tárgyak, így ezekkel az ismeretekkel is bővíthettem szakmai tudásomat.

Győr, 2011. 08. 15

Orsós Györgyi